Diari Oficial de la Generalitat Valenciana


Sumari del DOGV 7007, del 19-04-2013 (2013/3644)

RESOLUCIÓ d'11 d'abril de 2013, de la Subdirecció General de Relacions Laborals, per la qual es disposa el registre i la publicació de l'Acord de la Comissió Negociadora del II Conveni Col·lectiu d'Empreses i Treballadors de Transport de Malalts i Accidentats en Ambulància de la Comunitat Autònoma Valenciana. (Codi 37849106079917).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7007

Data del DOGV
:   19-04-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/3644


Data del document
:   11-04-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ d'11 d'abril de 2013, de la Subdirecció General de Relacions Laborals, per la qual es disposa el registre i la publicació de l'Acord de la Comissió Negociadora del II Conveni Col·lectiu d'Empreses i Treballadors de Transport de Malalts i Accidentats en Ambulància de la Comunitat Autònoma Valenciana. (Codi 38703898067377). [2013/3644]  
Vista l'acta de l'Acord subscrit el dia 25 de març de 2013 per la Comissió Negociadora del Conveni Col·lectiu d'Empreses i Treballadors de Transport de Malalts i Accidentats en Ambulància de la Comunitat Autònoma Valenciana sobre l'establiment d'un pla de jubilació parcial amb vigència fins al 31 de desembre de 2018 i la seua incorporació al text del vigent conveni col·lectiu i al de successius convenis, estant integrada la dita comissió, d'una part, per l'organització empresarial ACVEA, i d'una altra, pels sindicats UGT i CCOO, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, text refós de la Llei de l'Estatut dels Treballadors; l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Àrea de Relacions Laborals i Seguretat Laboral, d'acord amb les competències transferides segons el Reial Decret 4105/82, de 29 de desembre, resol:  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora, i depòsit del text de l'acord.  
  
Segon  
Disposar la seua publicació en el Diari Oficial de la Comunitat Valenciana.  
  
València, 11 d'abril de 2013.- El Subdirector General de Relacions Laborals: Reyes Maximiliano Coronado Coronado.  
  
  
Acta de l'Acord de la Comissió Negociadora del II Conveni Col·lectiu de Treball Autonòmic per als Treballadors i Empreses de Transport de Malalts i Accidentats en Ambulància de la Comunitat Valenciana sobre establiment d'un pla de jubilació parcial, amb vigència fins al 31 de desembre de 2018  
  
València, a les 16.00 hores del dia 25 de març de 2013, es reunix degudament convocada la Comissió Negociadora del II Conveni Col·lectiu de Treball Autonòmic per als Treballadors i Empreses de Transport de Malalts i Accidentats en Ambulància de la Comunitat Valenciana composta per :  
  
Representació empresarial  
Per ACVEA:  
Juan de Dios Pastor Cano   
Antonio Catalán Paracuellos  
Manuel Santacruz Lillo  
Juan Antonio Pascual Tejedor  
Assessor:   
José Javier Berenguer Sánchez  
Ángel Vicente Egea Gine  
  
Representació social  
Per CCOO:  
Jordi Fernández Grimalt  
Assessor:  
Francisco Giménez Sanchis  
Per UGT:  
Antonio Fornes Barber  
Juan Olmedo Carbonell  
Francisco Moya Samper  
Francisco Javier Ibáñez Zapata  
Rafael Gil Gomis  
Juan Carlos Rodríguez Sánchez  
Aquilino Tórtora Cano  
Sergio Ombuena Noguera  
Juan Manuel Pitarch Pérez  
Enrique Aparici Mengual  
Rubén Martínez Sáez  
  
Assessor:  
Aurelio Sánchez Antón  
  
Es reunixen ambdós parts, i es reconeixen mútuament la capacitat necessària, per tal de formalitzar el present acord en matèria de jubilació parcial (annex), que quedarà incorporat al text del vigent conveni col·lectiu i al dels successius convenis, i la seua vigència expirarà el dia 1 de gener de 2019.  
El present acord serà degudament registrat davant de l'organisme corresponent, als efectes legals oportuns, i queda facultat per a això Aurelio Sánchez Antón, amb document nacional d'identitat número 69765766V.  
I perquè així conste, firmen la present acta en el lloc i la data abans indicats.  
  
Per la part social  
Per la part empresarial  
  
  
Pla de jubilació parcial  
A fi de promoure el rejoveniment de les actuals plantilles, així com la seua adaptació a les noves tecnologies, i mantindre o incrementar en la mesura que siga possible l'actual volum d'ocupació en les empreses del sector, ambdós parts acorden l'establiment d'un pla de jubilació parcial, amb vigència fins al 31 de desembre de 2018, perquè tots aquells treballadors que reunisquen els requisits legals per a això, puguen accedir, si ho desitgen, a la jubilació parcial per mitjà de contracte de relleu, en els termes i les condicions regulats en la normativa vigent abans de l'1 de gener de 2013, i que siga adoptada la mesura de mutu acord amb l'empresa.  
Els requisits que hauran de reunir els treballadors per a poder acollir-se a la jubilació parcial, són els següents:  
- Hauran d'estar contractats a jornada completa. S'assimilen els contractats a temps parcial les jornades dels quals, en conjunt, equivalguen en dies teòrics a les d'un treballador a temps complet comparable, sempre que es reunisquen en les distintes ocupacions els requisits d'antiguitat, reducció de jornada i contractació del rellevista.  
- Que s'acorde simultàniament un contracte de relleu, amb les particularitats que es detallaran més avant.  
- Edat mínima en la data en què s'accedisca a la jubilació parcial (sense aplicació de les reduccions d'edat de jubilació):  
· Si tenen la condició de mutualistes, 60 anys d'edat real.   
· Si no tenen la condició de mutualistes, 61 anys d'edat real.   
- La reducció de jornada estarà compresa entre un mínim del 25 % i un màxim del 75 % (es pot aconseguir el 85 % si el contracte de relleu és a jornada completa i per temps indefinit).  
- Període mínim de cotització:   
· 30 anys de cotitzacions efectives (sense que puga tindre's en compte la part proporcional de pagues extres).   
· 25 anys, en el supòsit de persones amb discapacitat o trastorn mental, a partir de l'1 de gener de 2013.   
- Antiguitat en l'empresa: almenys sis anys immediatament anteriors a la data de la jubilació parcial.  
- Que es formalitze simultàniament un contracte de relleu.  
Els contractes a temps parcial del treballador que es jubila, i de relleu del nou treballador que es contracta, s'ajustaran a les particularitats següents:  
Peculiaritats del contracte a temps parcial del treballador que es jubila:  
- Es formalitzarà per escrit i en el model oficial.  
- Hauran de figurar-hi els elements propis del contracte a temps parcial, així com la jornada que el treballador realitzava abans i la que resulte com a conseqüència de la reducció de la seua jornada de treball.  
- L'atorgament del contracte no suposarà la pèrdua dels drets adquirits i de l'antiguitat que corresponguen al treballador.  
Peculiaritats del contracte de relleu:  
- Es formalitzarà per escrit en el model oficial i hi hauran de constar necessàriament el nom, l'edat i les circumstàncies professionals del treballador substituït, així com les característiques del lloc de treball que exercirà el rellevista.  
- El lloc de treball del treballador rellevista podrà ser el mateix del treballador substituït o un semblant, i s'entendrà per tal l'exercici de tasques corresponents al mateix grup professional o categoria equivalent.  
  
- En els casos en què a causa dels requeriments específics del treball realitzat pel jubilat parcial, el lloc de treball d'este no puga ser el mateix o un semblant que el que desenrotllarà el treballador rellevista, haurà d'haver una correspondència entre les bases de cotització d'ambdós, de manera que la corresponent al treballador rellevista no podrà ser inferior al 65 % de la base per la qual estava cotitzant el treballador que accedisca a la jubilació parcial.  
- Tindrà una duració indefinida o igual a la del temps que falte al treballador substituït per a aconseguir l'edat de jubilació ordinària. Si en complir la dita edat el treballador jubilat parcialment continua en l'empresa, el contracte de relleu que s'haja acordat per duració determinada podrà prorrogar-se mitjançant un acord de les parts per períodes anuals, i s'extingirà, en tot cas, en finalitzar el període corresponent a l'any en què es produïsca la jubilació total del treballador rellevat.   
  
En el cas del treballador jubilat parcialment, després d'haver aconseguit l'edat de jubilació, la duració del contracte de relleu que podrà acordar l'empresa per a substituir la part de jornada deixada vacant per este, podrà ser indefinida o anual. En este segon cas, el contracte es prorrogarà automàticament per períodes anuals, i s'extingirà en la forma assenyalada en el paràgraf anterior.  
- Podrà acordar-se a jornada completa o a temps parcial. En tot cas, la duració de la jornada haurà de ser com a mínim, igual a la reducció de jornada acordada pel treballador substituït. L'horari de treball del treballador rellevista podrà completar el del treballador substituït o simultaniejar-se amb ell.  
El procediment per a la sol·licitud serà el següent: el treballador preavisarà amb 30 dies naturals d'antelació l'empresa de la seua intenció de jubilar-se parcialment, i l'empresa haurà de contestar la sol·licitud esmentada en l'improrrogable termini de 15 dies naturals, i en el cas d'arribar a un acord respecte d'això, haurà de posar a la seua disposició el contracte de relleu i el contracte a temps parcial, així com la resta de documents necessaris per a tramitar davant de l'Institut Nacional de la Seguretat Social (INSS) la corresponent sol·licitud. Igualment, el treballador preavisarà l'empresa, amb 30 dies naturals d'antelació, que passa a la jubilació total.  
La jubilació s'efectuarà en el percentatge màxim de jornada previst legalment, excepte acord en contra de les parts.  
La distribució de la jornada a treballar, es realitzarà de mutu acord, amb criteris raonables per a l'organització del treball en l'empresa.  
  
La retribució i la cotització corresponents a la jornada anual a treballar es distribuirà equitativament en totes les nòmines de l'any, amb independència que corresponguen a un mes treballat o no.